VaKomichi, VaMurwira Vanobvisiswa Mari Yechibatiso
Asi nhengo idzi dzinorara mutirongo sezvo hurumende yakundikana kugadzirisa mapepa evarume ava
Nhengo mbiri dzeMDC dzanga dzasara dziri muhusungwa dzapihwa mukana wekubvisa mari yechibatiso inoita mamiriyoni gumi emadhora pamunhu, kuitira kuti nhengo dzebato iri dzitongwe dzichibva kudzimba dzavo. Asi hurumende yakundikana neChitatu kuburitsa nhengo idzi ichiti mapepa evarume ava anga asina kumira zvakanaka. Mutongo uyu wapihwanaVa Lawrence Kamocha, avo vakaburitsa dzimwe nhengo dzeMDC muhusungwa masvondo maviri apfuura. Vaburitswa muhusungwa, mutevedzeri wemunyori anoona nezve kufambiswa kwemabasa ezvematongerwo enyika, Va Morgan Komichi, pamwe naVaDennis Murwira. VaMurirwa naVaKomichi vakasungwa nenhengo dzeMDC makumi matatu nenhatu muna Kurume, vachipomerwa mhosva dzinosanganisira kuputsa zvivakwa zvehurumende, kudzidzira mabasa ehugandanga, pamwe nekuda kubvisa hurumende nechisimba. Asi nhengo idzi dziri kuramba mhosva yadziri kupomerwa. Vachipa mutongo wavo masvondo maviri apera, VaKamocha vakati mapurisa akanga anyepera dare, uye humbowo hwemapurisa hwaiva manyepo panyaya iyi. VaKomichi vanga vachirapwa muchipatara vari muhusungwa, zvichitevera kutochwa kwavakaitwa nehurumende. Studio Seven haina kukwanisa kutaura naVaMurwira, kana naVaKomichi. VaAlec Muchadahama ndiro gweta renhengo dzemdc. Patience Rusere weStudio Seven aita hurukuro naVaMuchadahama kuti vataure zvaitika pavarume ava. Dzimwe Nhau Kubva kuStudio Seven...